সুন্দরবনের আয়তন ১৭৭৬ সালে ছিল ভারতীয় অংশে ৮ হাজার ৮ শত ৩৩ বর্গ কিলোমিটার। বাংলাদেশ অংশের আয়তন ছিল ১১ হাজার ২ শত ৫৬ বর্গ কিলোমিটার। দুই অংশ মিলিয়ে মোট আয়তন ছিল ২০ হাজার ৮৯ বর্গ কিলোমিটার। বর্তমান বাংলাদেশ ও ভারত দুই দেশের সরকারি নথি এবং আন্তর্জাতিক সংস্থার হিসাবে সুন্দরবনের আয়তন ধরা হয় ১০ হাজার বর্গ কিলোমিটার। বাংলাদেশ অংশে ৬ হাজার বর্গ কিলোমিটার আর ভারতীয় অংশে ৪ হাজার বর্গ কিলোমিটার। তবে সাম্প্রতিক বাংলাদেশের পানিসম্পদ মন্ত্রণালয়ের ট্রাস্টি গবেষণা প্রতিষ্ঠান সেন্টার ফর এনভায়রনমেন্ট অ্যান্ড জিওগ্রাফিক্যাল ইনফরমেশন সার্ভিসেস (সিইজিআইএস) এবং ঢাকা বিশ্ববিদ্যালয়ের উদ্ভিদবিজ্ঞান বিভাগের সুন্দরবনের ভূমি ও উদ্ভিদের পরিবর্তনের ধরন নিয়ে দু’টি গবেষণায় সুন্দরবনের আয়তনসহ জীববৈচিত্র্যের বড় ধরনের পরিবর্তন বা বিপর্যয় দেখা গেছে। সিইজিআইএসের সুন্দরবন জয়েন্ট ল্যান্ডস্কেপ ন্যারেটিভ-২০১৬ শীর্ষক ওই গবেষণায় সুন্দরনের বর্তমান আয়তন ভারতীয় অংশে ৩ হাজার ৯৪ বর্গ কিলোমিটার। আর বাংলাদেশ অংশে ৫ হাজার ৩ শত ২০ বর্গ কিলোমিটার। দুটো মিলিয়ে তাহলে মোট আয়তন ৮ হাজার ৪শত ১৪ বর্গ কিলোমিটার। ভাবা যায়! অবাক হওয়ার ব্যাপারও বটে?